Απόφαση της Επιτροπής της 17ης Οκτωβρίου 2000 για την τροποποίηση του εσωτερικού της κανονισμού (2000/633/ΕΚ, ΕΚΑΧ, Ευρατόμ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 218 παράγραφος 2, τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 16, τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 131, τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 1, ΑΠΟΦΑΣΙΖΕΙ: Άρθρο 1 Ο εσωτερικός κανονισμός της Επιτροπής τροποποιείται ως εξής: 1. Στο άρθρο 23 προστίθεται το ακόλουθο εδάφιο:"Η Επιτροπή μπορεί να θεσπίζει συμπληρωματικά μέτρα σχετικά με τη λειτουργία της Επιτροπής και των υπηρεσιών της, τα οποία επισυνάπτονται ως παράρτημα στον παρόντα κανονισμό." 2. Το παράρτημα της παρούσας απόφασης αποτελεί παράρτημα και του εσωτερικού κανονισμού. Άρθρο 2 Η παρούσα απόφαση αρχίζει να ισχύει την 1η Νοεμβρίου 2000. Άρθρο 3 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Βρυξέλλες, 17 Οκτωβρίου 2000.

[Source: multi_eurlex | Tokens: 1070]